Stqarrija għall-istampa mill-Kummissjoni Ewropea u l-Presidenza Finlandiża tal-Kunsill tal-UE Illum, bl-appoġġ tal-Kummissjoni u l-Aġenzija Ewropea għaċ-Ċibersigurtà, l-Istati Membri ppubblikaw rapport dwar il-valutazzjoni koordinata tar-riskju tal-UE dwar iċ-ċibersigurtà fin-netwerks tal-Ħames Ġenerazzjoni (5G). Dan il-pass kbir huwa parti mill-implimentazzjoni tar-Rakkomandazzjoni tal-Kummissjoni Ewropea adottata f'Marzu 2019 biex jiġi żgurat livell għoli ta' ċibersigurtà tan-netwerks 5G fl-UE kollha. In-netwerks 5G huma s-sinsla tal-ġejjieni tal-ekonomiji u tas-soċjetajiet li qed isiru dejjem aktar diġitalizzati. Biljuni ta' oġġetti u sistemi konnessi huma kkonċernati, inkluż f'setturi kritiċi bħall-enerġija, it-trasport, il-banek, u s-saħħa, kif ukoll sistemi ta' kontroll industrijali li jkollhom informazzjoni sensittiva u sistemi ta' sostenn għas-sikurezza. Għalhekk, l-iżgurar tas-sigurtà u r-reżiljenza tan-netwerks 5G huwa essenzjali. Ir-rapport huwa bbażat fuq ir-riżultati tal-valutazzjonijiet tar-riskju taċ-ċibersigurtà nazzjonali mill-Istati Membri kollha tal-UE. Dan jidentifika t-theddidiet u l-atturi ewlenin tat-theddidiet, l-aktar assi sensittivi, il-vulnerabbiltajiet ewlenin (inklużi dawk tekniċi u tipi oħra ta' vulnerabbiltajiet) u għadd ta' riskji strateġiċi. Din il-valutazzjoni tipprovdi l-bażi biex jiġu identifikati miżuri ta' mitigazzjoni li jistgħu jiġu applikati fuq livell nazzjonali u Ewropew. Għarfien ewlieni tal-valutazzjoni kkoordinata tar-riskju tal-UE Ir-rapport jidentifika għadd ta' sfidi importanti fil-qasam tas-sigurtà, li x'aktarx jidhru jew isiru aktar prominenti fin-netwerks 5G, meta mqabbla mas-sitwazzjoni fin-netwerks eżistenti: Dawn l-isfidi ta' sigurtà huma marbuta l-aktar ma': B'mod speċifiku, l-introduzzjoni ta' netwerks 5G hija mistennija li jkollha l-effetti li ġejjin: Flimkien, dawn l-isfidi joħolqu paradigma ġdida ta' sigurtà, li tagħmilha neċessarja li jiġi vvalutat mill-ġdid il-qafas ta' politika u ta' sigurtà attwali applikabbli għas-settur u l-ekosistema tiegħu u essenzjali biex l-Istati Membri jieħdu l-miżuri ta' mitigazzjoni meħtieġa. Aġenzija Ewropea għall-pajsaġġ ta' theddid fiċ-Ċibersigurtà: Biex tikkomplementa r-rapport tal-Istati Membri, l-Aġenzija Ewropea għaċ-Ċibersigurtà qed tiffinalizza pjan speċifiku ta' mmappjar ta' theddid relatat ma' netwerks 5G, li jikkunsidra f'aktar dettall ċerti aspetti tekniċi koperti fir-rapport. Il-Passi li Jmiss Sal-31 ta' Diċembru 2019, il-Grupp ta' Kooperazzjoni jenħtieġ li jaqbel dwar ġabra ta' miżuri ta' mitigazzjoni biex jiġu indirizzati r-riskji taċ-ċibersigurtà identifikati fil-livell nazzjonali u f'dak tal-Unjoni. Sal-1 ta' Ottubru 2020, l-Istati Membri – f'kooperazzjoni mal-Kummissjoni – għandhom jivvalutaw l-effetti tar-Rakkomandazzjoni sabiex jiddeterminaw jekk hemmx ħtieġa għal aktar azzjoni. Din il-valutazzjoni jenħtieġ li tqis l-eżitu tal-valutazzjoni tar-riskji kkoordinata Ewropea u l-effettività tal-miżuri. Sfond Fis-26 ta' Marzu 2019, wara li rċeviet l-appoġġ mill-Kunsill Ewropew, il-Kummissjoni adottat Rakkomandazzjoni dwar iċ-Ċibersigurtà ta' netwerks 5G li titlob lill-Istati Membri jlestu l-valutazzjonijiet tar-riskju nazzjonali u jirrevedu l-miżuri nazzjonali u biex jaħdmu flimkien fil-livell tal-UE fuq valutazzjoni tar-riskju koordinata u sett ta' għodod komuni ta' miżuri ta' mitigazzjoni. Fil-livell nazzjonali, kull Stat Membru lesta valutazzjoni tar-riskju nazzjonali tal-infrastrutturi tan-netwerk 5G u bagħat ir-riżultati lill-Kummissjoni u l-ENISA, l-Aġenzija tal-UE għaċ-ċibersigurtà. Il-valutazzjonijiet tar-riskju nazzjonali rrevedew b'mod partikolari t-theddid u l-atturi ta' theddid ewlenin li jaffettwaw in-netwerks 5G, l-assi sensittivi tal-5G kif ukoll il-vulnerabbiltajiet rilevanti, inklużi kemm dawk tekniċi kif ukoll tipi oħra ta' vulnerabbiltajiet, bħal dawk li potenzjalment jirriżultaw mill-katina tal-provvista tal-5G, f'konformità mar-Rakkomandazzjoni tal-KE.